Diari Oficial de la Generalitat Valenciana


Sumari del DOGV 5827, del 13-08-2008 (2008/9805)

ORDRE de 18 de juliol de 2008, de la Conselleria de Medi Ambient, Aigua, Urbanisme i Habitatge, per la qual s'aproven les bases reguladores d'un règim de primes per a l'eliminació de restes agrícoles i vegetació no desitjable sense ús del foc en cultius agrícoles llenyosos de secà situats en una franja de 500 metres al voltant de terrenys forestals inclosos a parcs naturals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5827

Data del DOGV
:   13-08-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/9805


Data del document
:   18-07-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * explotació agrària
    * ajuda pública
    * suport econòmic
    * eliminació de residus
    * ajuda a l'agricultura
    * lluita contra incendis
    * protecció del bosc
    * residu agrícola

ORDRE de 18 de juliol de 2008, de la Conselleria de Medi Ambient, Aigua, Urbanisme i Habitatge, per la qual s'aproven les bases reguladores d'un règim de primes per a l'eliminació de restes agrícoles i vegetació no desitjable sense ús del foc en cultius agrícoles llenyosos de secà situats en una franja de 500 metres al voltant de terrenys forestals inclosos a parcs naturals de la Comunitat Valenciana. [2008/9805]
El Reglament (CE) número 1698/2005 del Consell, de 20 de setembre de 2005, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), en el seu eix 2, preveu la possibilitat d'ajudes per a accions preventives contra els incendis forestals.
La Llei 3/1993, forestal de la Comunitat Valenciana, en l'article 55, estableix que correspon a l'administració de la Generalitat la planificació, coordinació i execució de les mesures i accions necessàries per a la prevenció i la lluita contra els incendis forestals, conjuntament amb les altres administracions públiques i en col·laboració amb els particulars.
La mateixa llei, en l'article 57, recull com a excepcional l'autorització de crema de restes agrícoles als terrenys limítrofs o amb una proximitat a la forest inferior a 500 metres. Aquesta restricció és conseqüent amb la gran incidència que tenen les negligències en l'ús del foc en activitats agrícoles en la iniciació dels incendis forestals a la Comunitat Valenciana.
D'altra banda des de l'any 2006 s'ha realitzat un important esforç planificador en matèria de prevenció d'incendis forestals en l'àmbit dels parcs naturals amb l'aprovació dels diferents plans de prevenció, plans que estableixen diferents accions per a la prevenció de la iniciació dels incendis, entre les quals es troba el foment de les vies alternatives a la crema en l'eliminació de restes agrícoles, capaces de compatibilitzar la conservació de les forests amb les necessitats i demandes dels agricultors.
A més, la crema de restes llenyoses agrícoles incideix en l'emissió de gasos afavoridors de l'efecte hivernacle a l'atmosfera, per la qual cosa aquesta mesura s'emmarca també dins de l'estratègia global de lluita contra el canvi climàtic.
Per això, i per raó de les facultats que em confereix l'article 28 e) de la Llei 5/1983, de 30 de desembre, del Consell i l'article 47.3 del Text refós de la llei d'hisenda pública de la Generalitat,
ORDENE
Article 1. Objecte i àmbit d'aplicació
1. Constitueix l'objecte d'aquesta ordre l'aprovació de les bases reguladores d'un règim de primes per a l'eliminació de restes agrícoles i vegetació no desitjable sense ús del foc, en cultius agrícoles llenyosos de secà situats en una franja de 500 metres al voltant de terrenys forestals inclosos en parcs naturals de la Comunitat Valenciana.
Article 2. Finançament de les ajudes
1. Les ajudes regulades en aquesta ordre estaran finançades pel FEADER en un 53% i la resta es pagarà entre el Ministeri de Medi Ambient, Medi Rural i Marí i la Generalitat, en els percentatges que es determinen en el marc nacional i el Programa de desenvolupament Rural de la Comunitat Valenciana.
3. Per a cada exercici es convocaran mitjançant una resolució del director de l'Agència Valenciana de Foment i Garantia Agrària i es publicaran en el Diari Oficial de la Comunitat Valenciana les convocatòries per a cada any juntament amb l'import global màxim que finance les ajudes en funció de les disponibilitats pressupostàries anuals.
4. Les ajudes establides en aquesta ordre, dirigides exclusivament al foment d'activitats i treballs de prevenció d'incendis forestals, sota cap forma, falseja o amenaça falsejar la competència, afavorint determinades empreses o produccions, i per tant no es troben dins del supòsit recollit en l'apartat 1 de l'article 87 del Tractat constitutiu de la Comunitat Europea, a l'efecte previst en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
5. La concessió de les ajudes establides en aquesta ordre es regirà per les bases que figuren en l'annex I d'aquesta.
DISPOSICIONS ADDICIONALS
Primera
Tots els actes dictats en els expedients de subvenció s'entendran condicionats al fet que en la corresponent resolució de concessió subsistisquen les mateixes circumstàncies de fet i de dret existents en el moment en què es van produir aquells actes.
Segona
Aquestes ajudes finançades per fons de la Unió Europea es regiran per la normativa comunitària en primer lloc, com també per les normes nacionals de desenvolupament i transposició.
DISPOSICIONS FINALS
Primera
En tot allò no regulat en aquesta ordre caldrà ajustar-se al que disposen la Llei d'hisenda pública de la Generalitat, el text refós de la qual va ser aprovat pel Decret legislatiu de 26 de juny de 1991, i els preceptes bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.
Segona
Aquesta ordre entrarà en vigor a partir de l'endemà de la publicació en el Diari Oficial de la Comunitat Valenciana.
València, 18 de juliol de 2008.
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN
ANNEX I
Bases del règim de primes per a l'eliminació de restes agrícoles i vegetació no desitjable sense ús del foc en cultius agrícoles llenyosos de secà situats en una franja de 500 metres al voltant de terrenys forestals inclosos en parcs naturals de la Comunitat Valenciana
Primera. Objecte i àmbit d'actuació
1. És objecte d'aquest règim de primes evitar l'inici d'incendis forestals originats com a conseqüència de la realització de cremes agrícoles en parcs naturals de la Comunitat Valenciana i el seu entorn.
2. El període de vigència del règim de primes establit en aquesta ordre és de sis anys, exercicis pressupostaris de 2008 al 2013.
3. L'àmbit d'aplicació d'aquesta ordre seran les parcel·les en explotació de cultius agrícoles llenyosos de secà situades totalment o parcialment en una franja de 500 metres al voltant dels terrenys forestals inclosos en un parc natural de la Comunitat Valenciana.
4. A l'efecte d'aquesta ordre, tindran també la consideració de cultius agrícoles de secà aquells cultius que, tot i disposar en l'actualitat d'una instal·lació de reg per degoteig per a regs de socors, han sigut considerats tradicionalment com llenyosos de secà.
Segona. Requisits dels beneficiaris
1. Podran ser beneficiaris de les primes els titulars de drets de propietat, ús o gaudi, o agrupacions d'aquests, d'ara en avant titulars, de parcel·les en explotació de cultius agrícoles llenyosos de secà, situades totalment o parcialment en una franja de 500 metres al voltant dels terrenys forestals inclosos en un parc natural de la Comunitat Valenciana.
2. No podran obtenir la condició de beneficiari de les ajudes regulades en aquesta ordre les persones o entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Tercera. Sol·licituds i documentació
1. Amb caràcter general les sol·licituds per a l'obtenció de les primes regulades en aquestes bases s'hauran de presentar en l'imprés normalitzat, que s'adjunta com a annex II, en el qual haurà de figurar:
a) Dades del titular de la parcel·la o parcel·les
b) Llista de totes les parcel·les o subparcel·les en explotació de cultius agrícoles llenyosos de secà situades totalment o parcialment en una franja de 500 metres al voltant de terrenys forestals inclosos en un parc natural de la Comunitat Valenciana que es pretenguen incloure en la sol·licitud, indicant les referències cadastrals alfanumèriques amb la superfície neta de cultiu llenyós de secà a la parcel·la o subparcel·la, expressada en hectàrees amb dos decimals, com també les espècies cultivades. Totes les parcel·les o subparcel·les declarades es contrastaran amb la base de dades del cadastre de rústica i hauran de tenir la qualificació cadastral dins d'aquelles categories que tinguen la condició de cultius llenyosos de secà.
c) Declaració que totes les dades són certes i que el titular coneix les condicions establides per la normativa per a la concessió de les primes.
d) Declaració que el titular adquireix els compromisos que s'especifiquen en aquesta ordre.
e) Declaració que prestarà col·laboració per a facilitar els controls i l'assessorament tècnic corresponent, com també que reintegrarà les quantitats cobrades indegudament, incrementades si és el cas amb l'interés legal corresponent.
2. Les sol·licituds s'hauran d'emplenar en tots els apartats i hauran d'anar firmades pel titular de la parcel·la o parcel·les o persona degudament autoritzada per aquest. En tot cas, quan el sol·licitant actue a través de representant, aquest haurà d'acreditar fefaentment aquesta condició i, com s'expressa en la sol·licitud, les seues dades personals.
3. Juntament amb la sol·licitud de primes s'haurà de presentar la documentació que a continuació s'indica:
a) Fotocòpia compulsada del codi d'identificació fiscal.
b) Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite.
c) Certificat de l'acta on conste acord de sol·licitar la subvenció i nomenament del representant de l'entitat per a realitzar la gestió.
d) En el cas d'agrupacions de persones físiques o jurídiques, públiques o privades sense personalitat s'haurà de presentar a més un document en l'haurà de fer-se constar expressament, els compromisos d'execució assumits per cada membre de l'agrupació, com també l'import de subvenció sol·licitada per cadascun, els quals tindran igualment la consideració de beneficiaris, com també el compromís de reintegrar les quantitats percebudes indegudament. En tot cas, haurà de nomenar-se un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació.
e) En els cas que les dades bancàries del beneficiari no figuren en el registre de tercers de l'Agència Valenciana de Foment i Garantia Agrària o s'haja produït un canvi en el compte bancari registrat, acreditació de la titularitat de les dades bancàries per al pagament de la subvenció, mitjançant el document normalitzat de l'Agència Valenciana de Foment i Garantia Agrària.
f) Croquis acotats que permeten localitzar la parcel·la agrícola en el cas que en alguna parcel·la la superfície de cultiu no coincidisca amb la cadastral.
g) Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte.
h) Documentació acreditativa del fet que el sol·licitant es troba al corrent o exempt de les seues obligacions tributàries i amb la seguretat social, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, general de subvencions, i d'acord amb la Resolució de 25 de juny, del conseller d'Economia i Hisenda, per la qual es fa pública la llista de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia, Hisenda i Ocupació.
La presentació de la sol·licitud de subvenció comportarà l'autorització del sol·licitant perquè la Conselleria de Medi Ambient, Aigua, Urbanisme i Habitatge, i l'Agència València de Foment i Garantia Agrària, obtinguen de forma directa l'acreditació d'aquestes circumstàncies a través de certificats telemàtics, i en aquest cas el sol·licitant no haurà d'aportar el corresponent certificat. No obstant això, el sol·licitant podrà denegar expressament el consentiment, i haurà d'aportar llavors un certificat en els termes que preveu el paràgraf anterior.
i) Declaració responsable acreditativa de no estar incurs en les prohibicions per a obtenir la condició de beneficiari establides en l'article 13, apartat 2 de la Llei 38/2003, de 17 de novembre, general de subvencions.
4. Si el sol·licitant ja ha presentat sol·licitud dins del mateix règim d'ajudes i no s'ha produït cap tipus de canvi en les dades consignades, el peticionari podrà acollir-se en aquest cas a un procediment simplificat en el qual juntament amb la sol·licitud únicament haurà de presentar els documents indicats en els punts h) i i) anteriors.
5. Així mateix, en el cas que els documents exigits que han d'acompanyar a la sol·licitud de concessió d'ajudes ja estiguen en poder de la Conselleria de Medi Ambient, Aigua, Urbanisme i Habitatge, encara que no siga amb motiu del mateix règim d'ajudes, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que s'hi faça constar la data, l'òrgan o dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.
6. Quan la sol·licitud no reunisca els requisits establits en aquesta ordre o no s'hi adjunte la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà l'interessat perquè en un termini de 10 dies esmene la falta o adjunte la documentació necessària, amb indicació que si no ho fa, se li tindrà per desistit de la sol·licitud, després de la resolució prèvia que haurà de ser dictada en els termes que preveu l'article 42 de l'esmentada llei per l'òrgan que tinga atribuïda l'ordenació i instrucció del procediments, segons les bases reguladores.
7. Així mateix, es podrà requerir al sol·licitant qualsevol altra dada, document i informe complementari que resulte necessari per a la resolució de l'expedient, com també l'acreditació dels requisits a què es refereix la documentació administrativa.
8. Sobre la subvencionalitat de les despeses, segons s'estableix en l'article 71 del Reglament (CE) 1698/2005, les operacions cofinançades no hauran de concloure abans de la data de subvencionalitat i, només podran beneficiar-se de la contribució del FEADER a condició que l'organisme pagador pague l'ajuda corresponent entre l'1 de gener de 2007 i el 31 de desembre del 2015.
Quarta. Compromisos dels beneficiaris
1. Els titulars de la parcel·la, parcel·les o subparcel·les per a les quals se sol·licita la prima, hauran de:
a) No utilitzar el foc en cap tipus de pràctica o operació que es realitze sobre el cultiu o sobre la vegetació dels marges o ribassos de les parcel·les o subparcel·les acollides a aquesta ordre durant el període comprés entre l'1 de gener i el 31 de desembre de l'any per al qual se sol·licita la prima. Tota eliminació de restes procedents de podes o de vegetació no desitjable es realitzarà per mitjans mecànics o altres ambientalment admissibles.
b) No realitzar acumulació o emmagatzemament de residus agrícoles a la parcel·la, parcel·les o subparcel·les, o als seus voltants, que no vaja seguida de la seua immediata eliminació, durant el període comprés entre l'1 de gener i el 31 de desembre de l'any per al qual se sol·licita la prima.
c) Mantenir actualitzat un quadern en què queden reflectides totes les operacions i pràctiques que es realitzen sobre el cultiu, el qual haurà d'estar sempre a disposició dels òrgans de gestió i inspecció
d) Sotmetre's a les actuacions de comprovació que ha d'efectuar l'òrgan concedent, als controls sobre el terreny i a posteriori les que haurà de realitzar l'autoritat de gestió, com també qualsevol altres de comprovació i control financer que corresponen a la Intervenció General i a qualsevol altre organisme de la comissió amb competències de control de fons FEADER, en relació amb les subvencions i ajudes concedides, i aportar quanta informació li siga requerida en l'exercici d'aquestes actuacions.
e) Acreditar amb anterioritat al moment en que es dicte la proposta de resolució de concessió que es troba al corrent en el compliment de les seues obligacions tributàries i enfront de la Seguretat Social.
f) Acceptar les normes fixades en aquesta convocatòria, com també aquelles que la Direcció General de Gestió del Medi Natural establisca per al seu desenvolupament i seguiment.
g) Comunicar per escrit qualsevol canvi ocorregut en la seua explotació que afecte els compromisos adquirits.
h) Comunicar per escrit a la Conselleria de Medi Ambient, Aigua, Urbanisme i Habitatge, en la sol·licitud d'ajuda, com també en qualsevol altre moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts. Les primes establides en aquesta ordre seran incompatibles amb les establides en altres mesures agroambientals amb un objectiu semblant.
i) De conformitat amb el que disposa l'article 9 del Reglament CE número 885/2006, els justificants de les despeses finançades i dels ingressos assignats es mantindran a disposició de la Comissió durant almenys els tres anys següents a aquell en què es realitze el pagament. Així mateix, en els casos que escaiga, els beneficiaris hauran de portar una comptabilitat separada, o bé un codi comptable adequat per a totes les transaccions relatives a l'operació confinanciada pel FEADER.
j) Les altres previstes en l'article 14 de la Llei 38/2003, de 17 de novembre, general de subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Cinquena. Quantia de les primes
Els sol·licitants de les primes podran ser beneficiaris d'una prima de 75 euros, per hectàrea i any.
Les primes s'estableixen per raó del Programa de Desenvolupament Rural de la Comunitat Valenciana 2007-2013 cofinançat pel FEADER.
Sisena. Lloc i termini de presentació
1. Els interessats podran presentar les sol·licituds en el Registre General de la Conselleria de Medi Ambient, Aigua, Urbanisme i Habitatge al carrer de Francesc Cubells, núm. 7 de València, com també en els serveis territorials d'aquesta sitis a Alacant (carrer de Churruca, 29), Castelló (avinguda dels Germans Bou, 47), i València (carrer de Gregorio Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament que regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Medi Ambient, Aigua, Urbanisme i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Medi Ambient, Aigua, Urbanisme i Habitatge.
3. El termini de presentació de sol·licituds serà, amb caràcter general, d'un mes comptador des de l'endemà de la publicació de la convocatòria anual.
Setena. Ordenació i instrucció del procediment
Els òrgans encarregats de l'ordenació i instrucció del procediment seran les direccions territorials de la Conselleria de Medi Ambient, Aigua, Urbanisme i Habitatge, la qual, d'ofici, acordarà totes les actuacions necessàries per a la determinació, el coneixement i la comprovació de les dades per raó de les quals ha de pronunciar-se la resolució.
Vuitena. Valoració i proposta de resolució
1. La concessió de les ajudes es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració que s'indiquen en l'apartat 3.
2. La valoració de les sol·licituds presentades la realitzarà una comissió de valoració composta pel cap de l'Àrea de Recursos Forestals i Conservació Ambiental, un representant de cadascuna de les direccions territorials de la Conselleria de Medi Ambient, Aigua, Urbanisme i Habitatge, un representant de la Secretaria General Administrativa de la Conselleria de Medi Ambient, Aigua, Urbanisme i Habitatge i un representant del Servei de Prevenció d'Incendis i Sanitat Forestal, la qual atenent als criteris i requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.
3. Es tindran en compte els criteris de valoració següents:
a) La distància de la parcel·la o subparcel·la a terreny forestal: limítrof en la seua totalitat amb terreny forestal (enclavaments): 10 punts, menys de 10 metres: 8 punts; de 10 a 100 metres: 5 punts; més de 100 metres: 1 punt.
b) El tipus de cultiu llenyós de secà: oliveres, cirerer i ametlers: 10 punts; resta de cultius llenyosos: 5 punts.
c) La presentació de sol·licituds que agrupen diversos titulars: 10 punts.
d) Concessió de la prima en anys anteriors: 70 punts, aquest criteri únicament s'aplicarà a partir de l'any 2009.
Quan en una mateixa sol·licitud s'inclouen parcel·les o subparcel·les amb diferent puntuació, aquestes seran considerades com a sol·licituds independents a l'efecte de la seua possible inclusió com concedides en la proposta de resolució.
Si una vegada puntuada totes les sol·licituds preval l'empat, s'adjudicaran les primes a la que tinga la data anterior de presentació de sol·licitud.
Novena. Resolució de la concessió de les ajudes
1. Correspon, per delegació, a la directora general de Gestió del Medi Natural, segons l'Acord de 31 de juliol de 2007, pel qual es deleguen les funcions d'autorització del pagament dels fons FEADER entre l'organisme pagats i els distints òrgans administratius de la Conselleria d'Agricultura, Pesca i Alimentació i de la Conselleria de Medi Ambient, Aigua, Urbanisme i Habitatge dictar una resolució de la concessió de les distintes ajudes.
2. En la resolució de la concessió s'haurà d'indicar expressament que les primes estan subvencionades pel FEADER, per raó del Programa de Desenvolupament Rural de la Comunitat Valenciana, 2007-2013, eix 2, Millora del medi ambient i el camp, com també que s'atorga per delegació del director de l'Agència Valenciana de Foment i Garantia Agrària.
3. La resolució, que haurà de ser motivada i tindrà l'efecte i el contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Comunitat Valenciana, d'acord amb el que estableix l'article 59.6.b) de la Llei 30/1992, de 26 de novembre, de règim jurídic de les administracions públiques i del procediment administratiu comú, modificat per la Llei 4/1999, de 13 de gener.
4. El termini màxim per a resoldre les sol·licituds de subvencions serà de sis mesos comptadors a partir de la finalització del termini de presentació de sol·licituds. Transcorregut aquest termini sense que haja recaigut cap resolució, la sol·licitud s'entendrà desestimada en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Deu. Publicitat de l'ajudes
Com a mínim una vegada a l'any, l'Agència Valenciana de Foment i Garantia Agrària, com a autoritat de gestió del PDR, publicarà (en versió electrònica o impresa) la llista dels beneficiaris de les ajudes, les denominacions de les operacions subvencionades i els imports de les ajudes públiques assignades a aquestes operacions.
Onze. Recursos
1. Les resolucions adoptades posen fi a la via administrativa. Contra aquestes resolucions es pot interposar recurs contenciós administratiu en el termini de dos mesos comptadors des de l'endemà de la notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició davant del director de l'Agència Valenciana de Foment i Garantia Agrària, en el termini d'un mes comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Dotze. Règim de compatibilitat
Aquestes ajudes són incompatibles amb ajudes d'altres administracions públiques, o d'altres ens públics o privats per a la mateixa finalitat.
Tretze. Pagament de les ajudes concedides
1. Per al cobrament de la prima, el beneficiari haurà de presentar, abans de l'1 de novembre de cada any, sol·licitud de pagament dirigida a la directora general de Gestió del Medi Natural, segons el model d'instància que s'adjunta a aquesta ordre.
2. Les persones jurídiques no exonerades, d'acord amb la resolució de 25 de juny del conseller d'Economia i Hisenda, per la qual es fa pública la llista de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia i Hisenda, hauran d'adjuntar a la sol·licitud de pagament, i en el cas de no haver autoritzat la Conselleria de Medi Ambient, Aigua, Urbanisme i Habitatge i l'Agència Valenciana de Foment i Garantia Agrària la seua obtenció mitjançant sistemes telemàtics, un certificat vigent del fet d'estar al corrent de les seues obligacions tributàries i amb la Seguretat Social, en el cas que el que van presentar amb la sol·licitud de l'ajuda no estiga en vigor, en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.
Catorze. Canvi de titularitat de l'expedient
1. Les sol·licituds de canvi de titularitat de l'expedient podran presentar-se per qualsevol dels procediments i llocs indicats en la base cinquena.
2. En la sol·licitud hauran de figurar les dades del nou titular i les del titular anterior, juntament amb la conformitat que dóna traspàs total o parcial de les parcel·les.
3. En el cas d'un nou titular sense compromís anterior, aquest haurà d'aportar, juntament amb la sol·licitud, la documentació acreditativa de la seua identitat i la resta de documentació indicada en la base tercera.
4. El nou titular se subrogarà als compromisos adquirits per l'anterior titular pel temps restant contret per a les parcel·les traspassades.
Quinze. Ampliació de superfície
1. Cada titular només podrà ser beneficiari d'un únic expedient de sol·licitud de prima durant el període de compromís.
2. Es permetrà ampliar la superfície inicial per la incorporació de parcel·les per subrogació de compromisos adquirits per altres titulars.
3. Els compromisos adquirits s'ampliaran a la superfície addicional per la resta del període.
Setze. Règim de controls
1. Els beneficiaris d'ajudes cofinançades pel FEADER, i per tant incloses en el Programa de desenvolupament rural (PDR) seran sotmesos a tots els controls establits en el Reglament (CE) 1975/2006 de la Comissió, de 7 de desembre, pel qual s'estableixen disposicions d'aplicació del Reglament (CE) núm. 1698/2005 del Consell, pel que fa a l'aplicació de procediments de control i la condicionalitat en relació amb les mesures de desenvolupament rural.
2. La Conselleria de Medi Ambient, Aigua, Urbanisme i Habitatge realitzarà controls administratius del 100% de les primes concedides. Els controls administratius consistiran en la comprovació de les dades consignades en la sol·licitud de la prima, com tambè l'adequació d'aquestes amb les dades que consten en poder de l'administració pública.
3. La documentació relativa a la titularitat de les parcel·les no s'aportarà amb la declaració, si bé haurà de ser aportada posteriorment en cas de detectar duplicitats en els controls administratius, o si es considera necessària per a qualsevol fase de la tramitació.
4. A més del control administratiu, es realitzarà un control sobre el terreny d'una mostra que representa almenys el 5% del pressupost anual concedit. En el control sobre el terreny es comprovarà el compliment dels compromisos en les parcel·les sol·licitades, com també la superfície d'aquestes parcel·les. Els controls sobre el terreny els durà a terme tant l'Agència València de Foment i Garantia Agrària, per al control d'admissibilitat, com la Direcció General de Gestió del Medi Natural, per delegació, segons l'Acord de 31 de juliol de 2007, pel qual es deleguen les funcions d'autorització del pagament dels fons FEADER entre l'organisme pagats i els distints òrgans administratius de la Conselleria d'Agricultura, Pesca i Alimentació i de la Conselleria de Medi Ambient, Aigua, Urbanisme i Habitatge.
5. Els titulars hauran de facilitar a l'administració el corresponent quadern actualitzat en el qual hauran d'estar reflectides totes les operacions i pràctiques realitzades sobre el cultiu, com també tots els requisits i proves es consideren necessaris per a comprovar la subvencionalitat de la parcel·la. En tot cas, els efectius integrats en el Pla de vigilància preventiva de la Comunitat Valenciana controlaran les activitats que es realitzen en les parcel·les sol·licitades pel que fa a l'ús del foc.
6. En el cas que es comprove que la superfície declarada en una sol·licitud de prima siga superior a la superfície determinada en la inspecció que compleix els requisits per a la concessió de les primes regulades en aquesta ordre, l'import de la prima es calcularà a partir de la superfície efectivament determinada en el control. No obstant això, excepte causa de força major, en el cas que aquest excedent supere el 20% de la superfície determinada, no s'hi concedirà cap prima.
Dèsset. Casos de força major
1. Es consideraran causes de força major les següents:
a) Defunció del titular.
b) Incapacitat professional de llarga duració del titular.
c) Expropiació total o parcial de les parcel·les, si aquesta no era previsible el dia en què va sol·licitar la prima.
d) Calamitats naturals greus que afecten seriosament la superfície agrícola de la parcel·la o parcel·les.
2. La notificació de la causa de força major i de la documentació acreditativa d'aquesta haurà de comunicar-se per escrit en el termini de 10 dies hàbils a partir de la data des que ocórrega l'esdeveniment.
Dívuit. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
4. La resolució corresponent serà dictada per la directora general de Gestió del Medi Natural, la qual actuarà per delegació del director de l'Agència Valenciana de Foment i Garantia Agrària.
Dènou. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i següents de la Llei 38/2003, de 17 de novembre, general de subvencions, i la resta de normes concordants.
Vint. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.